
PËR PËRCAKTIMIN E KRITEREVE, TË DOKUMENTACIONIT DHE TË PROCEDURËS SË SHËRBIMIT TË KUJDESTARISË 

Në mbështetje të nenit 100 të Kushtetutës dhe të pikës 4 të nenit 15 të ligjit nr. 9355, datë 10.3.2005 “Për ndihmën dhe shërbimet shoqërore”, të ndryshuar, me propozimin e Ministrit të Punës, Çështjeve Sociale dhe Shanseve të Barabarta, Këshilli i Ministrave 

VENDOSI: 

I. Kriteret bazë të vlerësimit të familjes kujdestare 
1. Për të përcaktuar nëse një familje plotëson kushtet për familje kujdestare, duhet të vlerësohen këto elemente: 
 a) Personaliteti tërësor i familjes në funksionimin e saj; 
 b) Anëtarët e familjes kërkuese të mos kenë qenë të dënuar me vendim të formës së prerë nga gjykata; 
 c) Gjendja financiare e familjes kujdestare sipas të ardhurave të tyre; 
 ç) Motivimi i anëtarëve të familjes kërkuese për të qenë familje kujdestare; 
 d) Cilësitë prindërore; 
           dh) Shëndeti i mirë fizik dhe mendor i anëtarëve të familjes kërkuese; 
 e) Strehimi dhe garantimi i një mjedisi të sigurt dhe i kushteve higjienike; 
 ë) Aplikantët nuk duhet të kenë qëndrime diskriminuese ndaj personave me aftësi të kufizuara apo minoriteteve etnike dhe duhet të respektojnë ushtrimin e besimit fetar të fëmijës/fëmijëve. 
 f) Infrastruktura e komunitetit, në të cilin banon familja kërkuese; 
g) Gatishmëria për të bashkëpunuar me familjen biologjike të fëmijës dhe me institucionet e përfshira në procesin e kujdestarisë. 
II. Dokumentacioni dhe procedurat për përzgjedhjen e familjes kujdestare 
1. Familjet e interesuara ftohen për të filluar procesin e aplikimit duke paraqitur informacionin për aplikantin dhe familjet e tyre, bazuar në formularin standard të aplikimit nr.1, sipas modelit bashkëlidhur këtij vendimi. 
2. Familjet e seleksionuara paraprakisht nga sektori i ndihmës dhe përkujdesjes shoqërore në bashki/komunë apo nga personat juridikë publikë/privatë, që ofrojnë shërbime kujdestarie, në bazë të kritereve vlerësuese, ftohen në sesione informimi për shërbimin e kujdestarisë, përgjegjësitë, të drejtat dhe detyrimet e familjes kujdestare. Në përfundim të sesioneve informuese, familjet vendosin nëse do të duan të jenë pjesë e këtij shërbimi duke paraqitur një letër interesi/kërkesë. 
3. Aplikantët ftohen me bashkëshortin/en e tyre (nëse kanë) në intervistë, gjatë së cilës përfshihen të gjitha elementet e përshkruara në formularin nr.2, sipas modelit bashkëlidhur vendimit, dhe atyre u kërkohet, krahas informacionit të deklaruar, edhe dokumentet e tjera plotësuese, si më poshtë vijon: 
a) Certifikata e gjendjes familjare dhe fotografi të prindërve; 
b) Dëshmi penaliteti për anëtarët e familjes mbi 14 vjeç; 
c) Raporti mjeko-ligjor, që vërteton se prindërit e familjes janë të aftë fizikisht dhe mendërisht; 
ç) Vërtetimi i lëshuar nga qendra e punës apo organet e tatim-taksave për të ardhurat që kanë nga punësimi/vetëpunësimi prindërit dhe anëtarët e tjerë të familjes; 
            d) Dëftesa e shkollës për fëmijët e familjes kërkuese, të  cilët janë duke ndjekur shkollën/studimet; 
          dh) Referenca për familjen nga 2 persona (njëri prej të cilëve duhet të jetë një përfaqësues i komunitetit në të cilin familja jeton). 
4. Punonjësi social i sektorit të ndihmës dhe përkujdesjes shoqërore në bashki/komunë ose i personit juridik publik/privat, që ofron shërbime të kujdestarisë, kryen vlerësimin e mëtejshëm të aplikantëve, i cili përfshin: 
a) vizitat në banesën e aplikantit për të verifikuar kushtet e jetesës së familjes kërkuese, si dhe infrastrukturën e komunitetit; 
b) takimet individuale dhe në grup me të gjithë anëtarët e familjes së aplikantit; 
c) intervistimin e personave të paraqitur nga aplikanti si referentë; 
ç) intervistimin e specialistëve të tjerë, si psikologë, policë, përfaqësues të organeve të pushtetit vendor në vendbanimin e familjes kërkuese, punëdhënësin e bashkëshortit/es, përfaqësues të institucioneve arsimore, përfaqësues të komunitetit. 
5. Aplikantët, të cilët dëshirojnë të përfshihen në shërbimin e kujdestarisë, i nënshtrohen trajnimit për prindër kujdestarë dhe gjatë këtij procesi identifikohen kapaciteti, aftësitë dhe shprehitë e tyre si prind kujdestar. 
6. Seksioni i ndihmës dhe përkujdesjes shoqërore në bashki/komunë, personat juridikë publikë/privatë, të cilët ofrojnë shërbimin e kujdestarisë, në përfundim të procedurave të parashikuara në pikat 1, 2, 3, 4 dhe 5 të kreut II të këtij vendimi, përcjellin dokumentacionin e përcaktuar në pikën 3 dhe raportet vlerësuese për familjen kërkuese në komisionin multidisiplinar të kujdestarisë, të ngritur pranë bashkisë/komunës, ku banon familja. 
7. Komisioni multidisiplinar i kujdestarisë i ngritur pranë bashkisë/komunës, mbështetur në dokumentacionin dhe raportet e paraqitura, vlerëson paraprakisht, nëse familja plotëson ose jo kushtet për të ofruar shërbimin e kujdestarisë. 
8. Vlerësimi i komisionit multidisiplinar të kujdestarisë i përcillet seksionit të ndihmës dhe përkujdesjes shoqërore në bashki/komunë, për të vazhduar procedurat e mëtejshme në gjykatën e rrethit, në të cilën ka vendbanimin familja. 
9. Gjykata vendos përfundimisht për pranimin e familjes aplikuese si familje kujdestare dhe bën regjistrimin e saj në listën e familjeve kujdestare, të depozituara pranë saj. 
III. Vlerësimi i fëmijës dhe përzgjedhja e një familjeje kujdestare 
1. Sektori i ndihmës dhe përkujdesjes shoqërore në bashki/komunë, personi juridik publik/privat, që ofron shërbime të kujdestarisë, mbledh informacionin për fëmijën që do të vendoset në kujdestari dhe e evidenton atë në formularin nr.3, sipas modelit bashkëlidhur këtij vendimi. 
2. Në përfundim të procesit të mbledhjes së informacionit, punonjësi social i caktuar për ndjekjen e fëmijës nga sektori i ndihmës dhe përkujdesjes shoqërore në bashki/komunë apo nga personi juridik publik/privat, që ofron shërbimin e kujdestarisë, harton raportin e vlerësimit të fëmijës dhe familjes biologjike, i cili përfshin këto të dhëna për fëmijën: 
 a) Moshën dhe gjendjen civile; 
 b) Marrëdhëniet familjare dhe sociale; 
 c) Gjendjen shëndetësore; 
 ç) Nivelin e arsimimit; 
 d) Temperamentin dhe interesat e shfaqura; 
dh) Nevoja të veçanta, probleme të shfaqura. 
3. Raporti i përcaktuar në pikën 2 të kreut III të këtij vendimi, përmban të dhëna edhe për familjen biologjike të fëmijës që vendoset në kujdestari, si më poshtë vijon: 
a) Moshën e prindërve; 
b) Vendbanimin e tyre; 
c) Punësimin dhe të ardhurat financiare të tyre; 
ç) Nivelin e arsimimit të pjesëtarëve të familjes; 
d) Strehimin e familjes; 
dh) Gjendjen shëndetësore të pjesëtarëve të familjes; 
e) Gjendjen psiko-sociale dhe ligjore të pjesëtarëve të familjes.
4. Pas përgatitjes së informacionit dhe raportit të përcaktuar në pikat 1 dhe 2 të kreut III të këtij vendimi, seksioni i ndihmës dhe përkujdesjes shoqërore në bashki/komunë plotëson dosjen e fëmijës me dokumentacionin, si më poshtë vijon: 
a) Certifikatën personale të fëmijës me fotografi; 
b) 4 fotografi të fëmijës në këmbë; 
c) Certifikatën familjare të fëmijës; 
ç) Raportin mjeko-ligjor për gjendjen shëndetësore dhe psikike të fëmijës; 
d) Kopjen e fletores së fëmijës për vaksinimet e kryera; 
dh) Dëftesën shkollore për fëmijën, nëse fëmija frekuenton një të tillë; 
e) Vërtetimin nga institucioni i përkujdesjes shoqërore, nëse fëmija frekuenton/te një të tillë; 
ë) Vërtetimin për të ardhurat financiare të prindërve biologjikë. 
5. Për sistemimin e një fëmije në një familje kujdestare, punonjësi social i sektorit të ndihmës dhe përkujdesjes shoqërore në bashki/komunë apo personi juridik publik/privat, që ofron shërbimin e kujdestarisë, i merr mendim: 
a) fëmijës nga mosha 6-10 vjeç, në mënyrë verbale në prani të tij; 
b) fëmijës mbi 10 vjeç, me shkrim në prani të tij. 
6. Raporti për fëmijën që do të kalojë në kujdestari dhe familjen biologjike të tij, bazuar sipas pikave 1, 3 dhe 4 të kreut III të këtij vendimi, paraqitet nga seksioni i ndihmës dhe përkujdesjes shoqërore në bashki/komunë në komisionin multidisiplinar të kujdestarisë në bashki/komunë. 
7. Komisioni multidisiplinar i kujdestarisë në bashki/komunë rekomandon, për përzgjedhjen e një familjeje kujdestare për fëmijën, duke pasur parasysh përshtatshmërinë sa më mirë të nevojave të fëmijës me këtë familje. 
8. Përshtatshmëria ndërmjet familjes kujdestare dhe fëmijës bazohet në raportet e paraqitura për fëmijën dhe familjet kujdestare, si dhe në kriteret e mëposhtme: 
a) Për fëmijën: mosha, temperamenti, interesat, marrëdhëniet me fëmijët e tjerë dhe nevoja të veçanta që mund të ketë; 
b) Për familjen biologjike: mosha, temperamenti, profesioni/punësimi, strehimi, interesat, niveli i edukimit; 
c) Për familjen kujdestare: mosha, temperamenti, punësimi/profesioni, aftësitë, interesat, niveli edukativ, qëndrimet kundrejt kulturave të tjera, statusi ligjor, kompetencat profesionale, preferencat ndaj fëmijëve potencialë për shërbim kujdestarie, gatishmëria, banimi (distanca nga familja biologjike), fëmijët e tjerë të familjes. 
9. Seksioni i ndihmës dhe përkujdesjes shoqërore në bashki/komunë, mbështetur edhe në rekomandimin e komisionit multidisiplinar të kujdestarisë, ndjek procedurën për miratimin nga gjykata të familjes kujdestare. 
IV. Masa e financimit për shërbimin 
1. Masa e financimit për familjen kujdestare, për shpenzimet e ushqimit të një fëmije në kujdestari, është 9 000 (nëntë mijë) lekë në muaj. 
2. Masa e financimit për familjen kujdestare, për shpenzimet e ushqimit të një fëmije me aftësi të kufizuara, të vendosur në kujdestari, është 10 000 (dhjetë mijë) lekë në muaj. 
3. Masa e financimit për familjen kujdestare, për çdo fëmije të vendosur në kujdestari, është, për: 
a) veshmbathjen, 10 000 (dhjetë mijë) lekë në vit; 
b) shpenzime të tjera indirekte, 10 000 (dhjetë mijë) lekë në vit; 
c) shpenzime për shkollën, 5 000 (pesë mijë) lekë në vit. 
4. Pagesa e familjes kujdestare bëhet një herë në muaj, pranë sektorit të ndihmës dhe përkujdesjes shoqërore, në bashkinë/komunën ku ka vendbanimin e përhershëm familja kujdestare. 
V. Dispozita të përgjithshme 
1. Efektet financiare, që rrjedhin nga zbatimi i këtij vendimi, të përballohen nga fondet e Ministrisë së Punës, Çështjeve Sociale dhe Shanseve të Barabarta, planifikuar për programet, si programi “Mbrojtja sociale”, titulli 10430, kapitulli 1, artikulli 606. 
2. Ngarkohet Ministria e Punës, Çështjeve Sociale dhe Shanseve të Barabarta të nxjerrë udhëzime në zbatim të këtij vendimi. 
3. Ngarkohen Ministria e Punës, Çështjeve Sociale dhe Shanseve të Barabarta, Shërbimi Social Shtetëror dhe njësitë e qeverisjes vendore (bashki/komuna) për zbatimin e këtij vendimi. 
Ky vendim hyn në fuqi pas botimit në Fletoren Zyrtare dhe i shtrin efektet financiare nga data 1 shkurt 2012. 
Kryeministri
Sali Berisha
